**Wordle** הוא משחק דפדפן שפותח על ידי המתכנת הוולשי ג'וֹשׁ וַרְדֶל (Josh Wardle) בשנת 2021. מטרת המשחק היא ניחוש מילה באנגלית בת חמש אותיות תוך שישה ניסיונות כשהמשחק מתנהל בסגנון השאלות והתשובות של בול פגיעה. המשחק הפך לפופולרי בסוף 2021, ובינואר 2022 שיחקו בו כשני מיליון איש מדי יום.

בפברואר 2022 רכשה חברת הניו יורק טיימס את המשחק. וורדל אמר בראיונות כי שאיפתו שהמשחק יהיה ללא מודעות ופתוח לכולם. לדברי העיתון, המשחק ייוותר, לפחות בשלב הראשוני, ללא עלות.

היסטוריה
--------

וורדל יצר את המשחק כמשחק פרטי עבורו ועבור בת זוגו. באמצע אוקטובר 2021, לאחר שראה שהמשחק התקבל באהדה בקרב בני משפחתו – הוא פרסם את המשחק לציבור. המשחק הפך לתופעת רשת ברשת החברתית טוויטר לאחר שהוספה לו אפשרות לשתף את התוצאות. בעקבות זאת חל זינוק במספר המשתמשים: בחודש נובמבר 2021 שיחקו במשחק רק 90 אנשים ביום, בתחילת ינואר 2022 כבר שיחקו בו 300 אלף איש מדי יום, באמצע ינואר הגיע מספרם לשני מיליון שחקנים. חברת גוגל עיצבה דודל מיוחד שמופיע כאשר מחפשים את המונח "Wordle" במנוע החיפוש.

למשחק פותחו גרסאות בשפות שונות, בהן: עברית, יידיש, רוסית, צרפתית, גרמנית, טורקית, ספרדית, איטלקית, פורטוגזית ועוד.

### וריאנטים של המשחק

בהשראת המשחק נוצרו משחקים נוספים: למשל, משחק בו יש לנחש שתי מילים במקום מילה אחת; משחק שבו הניחושים הם על-פי משמעות המילה ולא על-פי האיות ("סמנטעל", מלשון סמנטיקה) ועוד. כמה ממשחקים אלה צברו גם הם פופולריות ברשתות החברתיות.

פרטי המשחק
----------

בכל יום נבחרת מילה באנגלית בת חמש אותיות ועל המשתמשים לנחש את המילה בתוך שישה ניסיונות. המילה היומית זהה אצל כל השחקנים וניתן לשחק בו רק פעם אחת ביום. מילת הניחוש חייבת להיות מילה תקנית. בתגובה לכל ניחוש המערכת מגיבה בצביעת האותיות לפי הימצאותן ומיקומן במילה היומית שנבחרה. אות אפורה מעידה שהאות אינה קיימת בכלל במילה, אות צהובה – האות קיימת במילה במיקום אחר, אות ירוקה – האות קיימת במילה במיקום זהה.

המילה היומית היא אחת מ-2,315 מילים נבחרות, מתוך כ-12,000 מילים בנות חמש אותיות בשפה האנגלית. הקבוצה המצומצמת נבחרה על ידי בת זוגו של וורדל. הכתיב הוא הכתיב האמריקאי ולא הבריטי, אף על פי שמוצאו של ג'וש וורדל הוא מויילס.

המשתתפים במשחק יכולים לשתף את תוצאותיו בקלות, כלומר את צבעי הריבועים שקיבלו בכל שלב, ולפרסם ברשתות חברתיות כגון טוויטר. הדבר גרם להופעה של בוטים שונים אשר הגיבו לציוצים כאלה את המילה של היום הבא באופן אוטומטי, מה שהוביל את טוויטר לחסום אותם.

ראו גם
------

* בול פגיעה
* איש תלוי
* צוללות (משחק)
* 2048 (משחק וידאו)

קישורים חיצוניים
----------------

ויקישיתוף מדיה וקבצים בנושא **Wordle** בוויקישיתוף
* אתר האינטרנט הרשמי של Wordle
* רשימה הכוללת מאות גרסאות של wordle, בלמעלה ממאה שפות (באנגלית)
* דנה גוטרזון, ‏משחק המילים שכבש את הרשת, באתר ‏מאקו‏, 2 בינואר 2022
* גאיה חלמיש, ‏כך הומצא ה"וורדל": מהכפר קטן בויילס ועד המכירה הגדולה לניו יורק טיימס, באתר ‏מאקו‏, 3 בפברואר 2022

הערות שוליים
------------

1. ↑  רועי האן, משחק המילים ששבר את האינטרנט, באתר ynet, 13 בינואר 2022
2. 1 2  חדשות חוץ, גיימינג"בסכום של שבע ספרות": הניו יורק טיימס רכש את משחק המילים Wordle, באתר כלכליסט, 1 בפברואר 2022
3. ↑  "Wordle creator promises viral game will stay simple and ad free". *BBC News* (באנגלית בריטית). 2022-01-05. נבדק ב-2022-01-24.
4. ↑  אתר למנויים בלבד דניאל ויקטור, מאחורי הריבועים של Wordle מסתתר סיפור אהבה בצל הקורונה, באתר הארץ, 06 בינואר 2022
5. ↑  עידן בן טובים, ‏מאות אלפים הורידו את האפליקציה הלא נכונה, אבל המפתח שלה יצא צדיק, באתר Geektime‏, 18 בינואר 2022
6. ↑  Brett Molina, This is what happens when you Google 'Wordle', USA TODAY (באנגלית אמריקאית)
7. ↑  Mitchell Clark, "Twitter suspends Wordle-ruining bot", *The Verge*, ‏24 בינואר 2022 (באנגלית)